郑刚中
代上傅帅十二月二十三日生辰
牙地霜月红，稚耋拥晴书。
百拜黄堂前，共上太守寿。
皆谓去年时，黠虏已深寇。
一炮惊江南，衢婺几失守。
傍徨千里心，竄逸欲相蹂。
公以活人手，衔金力营救。
信赏激忠勇，厚礼罗杰秀。
坐回虏马头，遁去如惊兽。
邦人未遑息，鼠辈复狂嗾。
郡兵无奇画，辙乱失领袖。
闭关守孤城，惴栗鹿在囿。
我公登高墉，威德即下覆。
仰见吾父者，欢舞悉解胄。
一犂春雨耕，乐业遂如旧。
生成荷终始，铭刻念前后。
公之所常活，庸可亿万究。
吾闻天地间，祸福靡虚授。
阴功满东吴，冥报岂空缪。
当能寿我公，炯炯如列宿。
下吏闻此言，喜跃倒冠绶。
中兴须钜人，理亦天所佑，
矧复有厚德，福禄宜愈茂。
自恨如漂萍，孤迹太冗陋。
邑佐虽贱役，不许久奔走。
行将罢摘尾，违远去左右。
敛板集公门，依依已延脰。